**Joutsenprinsessa** (*The Swan Princess*) on yhdysvaltalainen animaatioelokuva vuodelta 1994. Elokuva perustuu Pjotr Tšaikovskin *Joutsenlampi*-balettiin, jonka pääosassa on prinsessa nimeltä Odette. Ilkeän velhon takia Odette muuttuu öisin kuun paistaessa joutseneksi, ja loitsun voi murtaa vain lupaus ikuisesta rakkaudesta. Elokuvan on ohjannut entinen Disney-ohjaaja Richard Rich, joka on aiemmin työstänyt muun muassa piirrosklassikkoja *Topi ja Tessu*, *Pelastuspartio Bernard ja Bianca* ja *Hiidenpata*.

Elokuva on saanut neljä jatko-osaa: *Joutsenprinsessa ja taikavuoren salaisuus* (1997), *Joutsenprinsessa ja lumottu valtakunta* (1998), *Joutsenprinsessan joulu* (2012) ja *The Swan Princess: A Royal Family Tale* (2014).

Juoni
-----

**Varoitus:  Seuraava kirjoitus paljastaa yksityiskohtia juonesta.**
Leskeksi jääneet kuningas Vilhelm ja kuningatar Alberta hallitsevat valtakuntiaan tahoillaan. Vilhelmin perillinen on hänen tyttärensä, prinsessa Odette, ja Albertalla on poika, prinssi Derek. He yrittävät kihlata lapsia toisilleen jotta valtakunnat yhdistyisivät. Vuosien mittaan Odette ja Derek tapaavat toisensa joka kesä ja heidät yritetään saada rakastumaan. Suunnitelma ei kuitenkaan onnistu, sillä kaksikko vain välttelee ja kiusaa toisiaan. Yllättäen, aikuisiksi kasvaneet Derek ja Odette ihastuvat toisiinsa. Odette kuitenkin uskoo Derekin rakastuneen häneen vain ulkonäkönsä vuoksi eikä häitä järjestetä.

Kotimatkalla metsässä Vilhelm ja Odette kohtaavat ilkeän Rupert-velhon, jonka Vilhelm on karkottanut valtakunnastaan vallankaappausaikaiden vuoksi. Rupert muuttaa itsensä Suureksi eläimeksi ja sieppaa Odetten. Vilhelm ehtii ennen kuolemaansa kertoa Derekille, että heidän kimppuunsa hyökännyt peto ei ole se, miltä se näyttää. Kaikki muut uskovat Odetten kuolleen, mutta Derek ei suostu antamaan periksi vaan aikoo löytää hänet ja harjoittelee jousiammuntaa Suuren eläimen tuhoamiseksi.

Rupert-velho vie Odetten lammelle, jossa hän on langettanut tämän päälle loitsun ja muuttanut tämän joutseneksi. Lumous raukeaa aina kuunvalon aikaan ja kun kuutamo häipyy lammelta, Odette muuttuu takaisin joutseneksi. Odette pelastuu kiroukselta vain, kun hänelle vannotaan ikuista rakkautta ja se todistetaan maailmalle. Velho-Rupert itse suostuu murtamaan kirouksen, jos Odette suostuu hänen vaimokseen ja he hallitsevat valtakuntaa yhdessä.

**Juonipaljastukset päättyvät tähän.**

Ääninäyttelijät
---------------

### Alkuperäiset ääninäyttelijät

|  |  |  |
| --- | --- | --- |
|  Michelle Nicastro  | … |  prinsessa Odette
  |
|  Liz Callaway  | … |  prinsessa Odetten lauluääni 
  |
|  Howard McGillin  | … |  prinssi Derek
  |
|  Sandy Duncan  | … |  kuningatar Alberta (engl. *Uberta*)
  |
|  Jack Palance  | … |  Rupert-velho (engl. *Rothbart*)
  |
|  John Cleese  | … |  Jean-Bob
  |
|  Steven Wright  | … |  Sepi (engl. *Speed*)
  |
|  Steve Vinovich  | … |  Lunni (engl. *Puffin*)
  |
|  Dakin Matthews  | … |  kuningas Vilhelm (engl. *William*)
  |
|  Mark Harelik  | … |  lordi Rogers
  |

### Suomenkieliset ääninäyttelijät

|  |  |  |
| --- | --- | --- |
|  Veikko Honkanen  | … |  kuningas Vilhelm, Rogers, Kamariherra, muusikoita
  |
|  Antti Pääkkönen  | … |  Jean-Bob, kertoja, muusikoita
  |
|  Seppo Pääkkönen  | … |  Sepi, Rupert-velho
  |
|  Topi Lehtipuu  | … |  prinssi Derek
  |
|  Petteri Summanen  | … |  Lunni, Romly
  |
|  Maija-Liisa Peuhu  | … |  kuningatar Alberta, Rupertin apuri
  |
|  Meri Holopainen  | … |  nuori Odette
  |
|  Tuomas Oksanen  | … |  nuori Derek
  |
|  Outi Järvelä  | … |  prinsessa Odette (laulu)
  |
|  Piia Parviainen  | … |  prinsessa Odette (puhe)
  |

Vastaanotto
-----------

*Joutsenprinsessa* sai ensi-iltansa amerikkalaisissa elokuvateattereissa 18. marraskuuta 1994. Elokuva ei ollut yleisömenestys, sillä se keräsi lipputuloina vain alle 10 miljoonaa dollaria. Yhtenä syynä huonoon menestykseen pidettiin Disneyn päätöstä laittaa uudelleen teatterilevitykseen jo kesällä ensi-iltansa saanut *Leijonakuningas*. Elokuvan kappale "Far Longer Than Forever" (suomeksi *Ain täältä ikuisuuteen*) oli ehdolla parhaan laulun Golden Globe -palkinnon saajaksi, mutta palkinnon vei lopulta *Leijonakuninkaan* "Can You Feel the Love Tonight".

Lähteet
-------

1. 1 2 3 4 5 6  Gans, Andrew: Liz Callaway Reflects on The Swan Princess on 25th Anniversary of Animated Film *Articles*.  24.12.2019. Playbill. Viitattu 21.6.2021. (englanniksi)
2. 1 2  The Swan Princess *Box Office Mojo*. Viitattu 30.3.2016. (englanniksi)
3. ↑  Richard Rich - Animation Director *Director Profiles*.  4.1.2003. Films by Latter-Day Saints. Viitattu 21.6.2021. (englanniksi)
4. ↑  Barnes, Mike: ‘When Harry Met Sally …’ Actress Dies After 10-Year Battle With Cancer *News*.  9.11.2010. The Hollywood Reporter. Viitattu 21.6.2021. (englanniksi)
5. ↑  Levingston, Katie: Original stars of 'The Swan Princess' reminisce over film 25 year later *Pop Culture*.  29.10.2019. Today. Viitattu 21.6.2021. (englanniksi)
6. 1 2 3  The Swan Princess *Programmes*. Sky Cinema. Viitattu 21.6.2021. (englanniksi)
7. ↑  Lyons, Jeffrey: "The Swan Princess", *Jeffrey Lyons' 100 Great Movies for Kids*, s. 243–244. Simon and Schuster, 1996. ISBN 978-068-480-339-5. Google-kirjat (viitattu 21.6.2021). (englanniksi)
8. ↑  Company Town : 'Swan' Sticks Its Neck Out but Still Gets the Ax : Film: Poor box office opening resurrects age-old question: Can an animated movie be a hit if it isn't made by Disney? *Los Angeles Times*.  22.11.1994. Viitattu 30.3.2016. (englanniksi)
9. ↑  Winners & Nominees 1995 *Goldenglobes.com*. Viitattu 30.3.2016. (englanniksi)

Aiheesta muualla
----------------

* *Joutsenprinsessa* Internet Movie Databasessa. (englanniksi)
* Joutsenprinsessa Elonet.